Mirabèl: de juliol 2016
01/07/16 Mirabèl a Castèlnòu d'Arri
La cursa a contra-rellotge ens surt bé! No trobem trànsit i amb el dinar una mica sacrificat arribem ben puntuals a la capital del caçolet per a poder fer les proves de so.
En Pol i jo sembla que ens haguem posat d'acord amb les camises hawaianes que portem. L'únic que milita és l'Ermes amb una samarreta amb la creu occitana. I sort d'ell, perquè desfent les maletes i muntant l'escenari ens adonem que hem perdut les banderes que solem posar en els nostres concerts: l'estalada i la bandera occitana.
En acabar les proves de so, que hem pogut fer amb tota calma i tranquil·litat, tenim temps per fer un bon berenar a la mateixa Place Verdun per compensar l'escàs dinar que hem pogut fer per manca de temps.
Passem per l'acollida del festival, però en breu tornem a la Place Verdun per estar a punt per començar el ball folk. No hi ha massa gent. La plaça està quasibé deserta. Però vist que hem d'acabar puntuals, decidim començar. Poc a poc apareixen alguns balladors, però comptem amb un públic ben reduït durant tot el concert.
En acabat anem a deixar les coses a les habitacions que ens han preparat per a tots els artistes del festival a l'internat d'un institut. Anem a sopar a hora europea per a poder presenciar el màxim de concerts de la nit.
Podem sentir The New Catalan Ensemble, Vox Bigerri, Du Bartas i el sorprenent Anrau que ell sol a l'escenari munta tot un concert impressionant.
L'endemà tenim temps de dinar una mica, fer unes postals per en Toni i seguir amb l'expedició que es divideix i es reparteix de nou ara per uns anar cap a l'Empordà i uns altres a seguir cap a les falles d'Alós.
Tot i haver dinat unes creps delicioses, ens hem quedat sense tastar el caçolet!
Publicat per Mirabèl Musica occitana a 16:29
01/07/16 Mirabèl a l'Undàrius
I a punt pel gran dia.
Després del rodatge del dia anterior a les Dansetes de Sabadell, ens aixequem d'hora i ens preparem per anar a contra-rellotge.
Sortim dos cotxes cap a Girona. I que complicat que és aparcar! Sort de les nostres assistents que ens el van a aparcar mentre nosaltres baixem, localitzem la petita plaça, muntem i fem les proves de so. No només ens aparquen els cotxes sinó que s'ocupen de comprar una mica de menjar pel dinar que haurem de fer a corre-cuita durant el viatge.
La petita plaça de les Voltes d'en Rosés està just davant del centre cívic del barri vell. L'Undàrius ja ha engegat amb un taller de glosa que s'està fent al centre cívic. Ja hi anem veient cares conegudes: organitzadors, talleristes, participants...
El lloc és petit però molt bonic i acollidor. Res feia pensar que aquest acte a ple migdia i que era més protocolari que res (i que s'havia de fer en aquell moment per l'agenda dels polítics de la ciutat) funcionés tan bé.
Vam estar molt còmodes amb la sonorització i va haver-hi un bon petit grup de balladors ben entregats i amb ganes d'iniciar aquest festival. Tot un èxit! Tot i que l'actuació va ser curta i amb uns parlaments de les autoritats locals i convidades pel mig, vam estar molt contents de com va sonar tot plegat.
Tot va anar sobre rodes. Pleguem puntuals, recollim a tot drap i cap als cotxes per anar cap a Occitània!
Publicat per Mirabèl Musica occitana a 10:17
30/06/16 Mirabèl a les dansetes de Sabadell
El passat dijous dia 30 de juny vam aprofitar per fer un assaig general a les dansetes de Sabadell. Una bona ocasió per provar el repertori que volíem tenir ben assegurat per les dues ballades que ens esperaven l'endemà. Una manera de provar com funcionava l'ordre, la durada del ball, etc.
Les condicions no ens van ser massa favorables ja que tocàvem en acústic i el sortidor de la plaça rajava amb força. Però ens va servir moltíssim per fer una bona rodada i per intentar fer ballar un públic d'edat molt curta!
En acabar l'Ermes tenia un sopar, però la resta vam anar a menjar indi per recuperar records i gustos dels que ja han tingut ocasió d'estar en aquest país.
I a punt per l'aventura de l'endemà!
Publicat per Mirabèl Musica occitana a 13:47